C 222/21

A Törvényszék (kibővített negyedik tanács) T-286/09. RENV. sz., Intel Corporation kontra Bizottság ügyben 2022. január 26-án hozott ítélete ellen az Európai Bizottság által 2022. április 5-én benyújtott fellebbezés

(C-240/22. P. sz. ügy)

(2022/C 222/32)

Az eljárás nyelve: angol

Felek

Fellebbező: Európai Bizottság (képviselők: F. Castillo de la Torre, N. Khan, M. Kellerbauer és C. Sjödin meghatalmazottak)

A többi fél az eljárásban: Intel Corporation Inc., Association for Competitive Technology, Inc., Union fédérale des consommateurs – Que choisir (UFC – Que choisir)

A fellebbező kérelmei

A fellebbező azt kéri, hogy a Bíróság:

— helyezze hatályon kívül a megtámadott ítéletet, kivéve annak rendelkező része 3) pontját;

— az ügyet utalja vissza a Törvényszékhez;

— a költségekről jelenleg ne határozzon.

Jogalapok és fontosabb érvek

A fellebbező hat fellebbezési jogalapot hoz fel.

Első fellebbezési jogalap: az, ahogyan a megtámadott ítélet felülvizsgálja, hogy a Határozat (1) milyen mértékben elemezte a lefedettséggel és az időtartammal kapcsolatos kritériumokat, túlterjeszkedik a kereseti kérelmen. Ezenkívül a megtámadott ítélet tévesen alkalmazza a jogot, amikor megtagadja, hogy bármiféle átfogó értékelést folytasson le arra vonatkozóan, hogy az ügy összes releváns körülményére tekintettel az Intel magatartásai alkalmasak-e a verseny kizárása, továbbá amikor tévesen értelmezi azt az iránymutatást, amelyet a Bíróság erre vonatkozóan a 2017. szeptember 6-i Intel kontra Bizottság ítéletben (C-413/14 P, EU:C:2017:632) adott.

Második fellebbezési jogalap: az, ahogyan a megtámadott ítélet felülvizsgálja a Határozatban lefolytatott „hasonlóan hatékony versenytárs” tesztet (as-efficient-competitor test, AEC-teszt), sérti a Bizottság védelemhez való jogát.

Harmadik fellebbezési jogalap: az, ahogyan a megtámadott ítélet a Dell vonatkozásában felülvizsgálja a Határozat szerinti AEC-tesztet, a bizonyítottság megkövetelt szintje tekintetében téves, továbbá elferdíti a bizonyítékok egyértelmű tartalmát, ellentmondásos indokolást alkalmaz, és sérti a Bizottság védelemhez való jogát.

Negyedik fellebbezési jogalap: az, ahogyan a megtámadott ítélet a Hewlett-Packard Company vonatkozásában felülvizsgálja a Határozat szerinti AEC-tesztet, a bizonyítottság megkövetelt szintje tekintetében téves, továbbá sérti a Bizottság védelemhez való jogát, és számos egyéb szempontból tévesen alkalmazza a jogot.

Ötödik fellebbezési jogalap: az, ahogyan a megtámadott ítélet a Lenovo vonatkozásában felülvizsgálja a Határozat szerinti AEC-tesztet, az AEC-teszt és az EUMSZ 102. cikk értelmezése tekintetében téves, továbbá elferdíti a bizonyítékokat, és sérti a Bizottság védelemhez való jogát.

Hatodik fellebbezési jogalap: amennyiben a megtámadott ítélet a Határozat részleges megsemmisítése szempontjából arra támaszkodik, ahogyan felülvizsgálta a Határozat szerinti AEC-tesztet, elmulasztja megfelelően figyelembe venni, hogy a megállapításai milyen hatásokat gyakorolnak az AEC-tesztre.

(1) Az [EUMSZ 102. cikk] és az EGT-Megállapodás 54. cikke alkalmazására vonatkozó eljárásban (COMP/C-3/37.990 – Intel-ügy) 2009. május 13-án hozott C(2009) 3726 végleges bizottsági határozat.